Ander lande waarsku burgers in ZimZimbabwiese vlag Foto: Neelix, Wikimedia Commons. Die Amerikaanse ambassade in Zimbabwe het gesê al sy personeel is versoek om vandag tuis te bly. “Daar sal slegs ’n paar personeellede by die ambassade wees wat vir die publiek gesluit sal wees.” Die ambassade het Amerikaanse burgers in Zimbabwe aangeraai om tuis te bly tot verdere kennisgewing. “Monitor asseblief die nuus en kennisgewings van die ambassade. Selfs demonstrasies wat ten doel het om vreedsaam te wees kan in konfliksituasies ontaard en tot geweld eskaleer.” Die Kanadese ambassade in Zimbabwe het gesê daar is ’n toename in militêre aktiwiteite in Harare en dat die situasie gespanne is. Burgers in Harare is aangeraai om tuis te bly en die media dop te hou vir verwikkelinge. Die ambassade sal ook vandag gesluit wees. Brittanje se ambassade het ook ’n beroep op dié land se burgers in Zimbabwe gedoen om veilig tuis te bly tot daar meer duidelikheid kom oor die situasie in die land. Die Nederlandse ambassade het sy burgers ook aangeraai om tuis te bly. ’n Woordvoerder van Suid-Afrika se departement van internasionale betrekkinge en samewerking het aan Jacaranda FM gesê burgers in Zimbabwe moet in kontak bly met die ambassade en ten alle tye waaksaam te wees.